**ОБЩИНСКА СТРАТЕГИЯ ЗА ПОДКРЕПА ЗА ЛИЧНОСТНО РАЗВИТИЕ НА ДЕЦАТА И УЧЕНИЦИТЕ В ОБЩИНА ДУЛОВО**

**(2019 – 2020)**

**СЪДЪРЖАНИЕ**

* 1. **Въведение**
  2. Нормативни основания
  3. Общи предпоставки за подкрепата за личностно развитие на децата и учениците в светлината на Закона за предучилищното и училищното образование

1. **Кратък преглед на изпълнението на двегодишната общинска стратегия за периода 2017 – 2018 г.**
   1. **Анализ на състоянието и готовността на общината и на образователните институции за осигуряване на подкрепа за личностно развитие**
   2. Състояние на общинската мрежа от образователни институции за учебната 2018 – 2019 г.
   3. Състав и особености на групата на децата и учениците със специални образователни потребност
   4. Обезпеченост на образователната система със специалисти
   5. Материални условия в институциите по отношение на обучението на ученици със специални образователни потребности
   6. Кариерно ориентиране на учениците
   7. Работа с деца с изявени дарби
   8. Напускане на образователната система. Деца в риск
2. **Предизвикателства**
3. **Стратегически и оперативни цели**

5.1. Стратегическа цел

5.2. Оперативни цели

5.2.1. Осигуряване на процес и среда на учене, които премахват пречките пред ученето и създават възможности за развитие и участие на децата и учениците във всички аспекти на живота на общността

5.2.2. Осигуряване на качество на човешките ресурси за ефективно посрещане на разнообразието от потребности на всички деца и ученици

5.2.3. Подобряване на материалните условия и достъпност на средата за обучение на деца и ученици със специални образователни потребности в институциите в системата на предучилищното и училищно образование

5.2.4. Подобряване на взаимодействието между участниците в образователния процес (деца и ученици, педагогически специалисти и родители) и между институциите за осигуряване на най-добрия интерес на детето и ученика

5.2.5. Подобряване на обществената информираност и чувствителност относно целите и принципите на приобщаващото образование

**6. Основни мерки за постигане на целите**

6.1. Мерки по оперативна цел 1

6.2. Мерки по оперативна цел 2

6.3. Мерки по оперативна цел 3

6.4. Мерки по оперативна цел 4

6.5. Мерки по оперативна цел 5

**7. Индикатори за постигане на целитe**

**8. Връзка с други стратегически документи**

**9. Координиране на изпълнението на стратегията**

**ИЗПОЛЗВАНИ СЪКРАЩЕНИЯ (АБРЕВИАТУРИ)**

ДГ Детска градина

ЕПЛР Екип за подкрепа за личностно развитие

ЗБППМН Закон за борба с противообществени прояви на малолетни и непълнолетни

ЗПУО Закон за предучилищното и училищното образование

ИКТ Информационни и комуникационни технологии

МКБППМН Местна комисия за борба с противообществени прояви на малолетни и непълнолетни

МОН Министерство на образованието и науката

МС Министерски съвет

НЕИСПУО Национална електронна информационна система за предучилищното и училищно образование

ОЗД Отдел „Закрила на детето“

ОУ Основно училище

ПГООТ Професионална гимназия по облекло, обслужване и транспорт

ПЛР Подкрепа за личностно развитие

РЕПЛР Регионален екип за подкрепа за личностно развитие

РУО Регионално управление на образованието

РЦПППО Регионален център за подкрепа на процеса на приобщаващото образование

СОП Специални образователни потребности

**1. ВЪВЕДЕНИЕ**

1.1. Нормативни основания.

Общинската стратегия за подкрепа за личностно развитие на децата и учениците на община Дулово е разработена в изпълнение на разпоредбата на **чл. 197, ал. 1 от Закона за предучилищното и училищното образование (**обн. ДВ бр. 79 от 13.10.2015 г.) **(*ЗПУО)*** и **чл. 5 от Наредбата за приобщаващото образование** (приета с ПСМ № 286 от 04.11.2016 г.) Според **чл. 197, ал. 2** от ЗПУО стратегията се приема за период за две години.

В основата на Общинската стратегия стои анализът на община Дулово за потребностите от подкрепа по чл. 196, ал. 3 от *ЗПУО*, приет от общински съвет с **Решение № 496/ 27.11.2018 г.**

Стратегията включва стратегическите и оперативни цели, необходимите мерки и дейности в областта на подкрепата за реализиране на поставените цели.

1.2. Общи постановки за подкрепата за личностно развитие (ПЛР) в светлината на Закона за предучилищното и училищно образование и Наредбата за приобщаващо образование.

Съгласно чл. 171, ал. 1, т. 7 от ЗПУО, получаването на обща и допълнителна подкрепа е право на детето и ученика.

Съгласно чл. 174, ал. 1 от ЗПУО, институциите в системата на предучилищното и училищното образование осигуряват подкрепа за личностно развитие на децата и учениците, съвместно с държавните и местни органи и структури и доставчиците на социални услуги.

Според чл. 176, ал. 1 от ЗПУО и чл. 4, ал. 2 от Наредбата за приобщаващото образование, подкрепата за личностно развитие се осигурява на всички деца и ученици, в съответствие с индивидуалните им потребности и има за цел да осигури за децата и учениците подходяща физическа, психологическа и социална среда за развиване на способностите и уменията им.

Чл. 177, ал. 1 от ЗПУО и чл. 4, ал. 1 от Наредбата за приобщаващото образование определят два вида подкрепа за личностно развитие - обща и допълнителна.

|  |  |
| --- | --- |
| Обща подкрепа за личностно развитие по чл. 178, ал. 1 от ЗПУО | Допълнителна подкрепа за личностно развитие по чл. 187 от ЗПУО |
| Насочена е към развитието на потенциала на всяко дете и ученик. | Насочена е към деца и ученици със специални образователни потребности (СОП), в риск, с изявени дарби, с хронични заболявания, след извършване на оценка на потребностите. |
| 1. екипна работа между учителите и други педагогически специалисти; 2. допълнително обучение по учебни предмети при условията на ЗПУО; 3. допълнителни модули за деца, които не владеят български език (само за детските градини); 4. допълнителни консултации по учебни предмети, които се провеждат извън редовните учебни часове; 5. консултации по учебни предмети; 6. кариерно ориентиране на учениците; 7. занимания по интереси; 8. библиотечно-информационно обслужване; 9. грижа за здравето; 10. осигуряване на общежитие; 11. поощряване с морални и материални награди; 12. дейности по превенция на насилието и преодоляване на проблемното поведение; 13. ранно оценяване на потребностите и превенция на обучителните затруднения;   логопедична работа; | 1. работа с дете и ученик по конкретен случай;   2. психо-социална рехабилитация, рехабилитация на слуха и говора, зрителна, на комуникативните нарушения и при физически увреждания;  3. осигуряване на достъпна архитектурна, обща и специализирана подкрепяща среда, технически средства, специализирано оборудване, дидактически материали, методики и специалисти;  4.предоставяне на обучение по специалните учебни предмети за ученици със сензорни увреждания;  5.ресурсно подпомагане за ученици със специални образователни потребности.  Съгласно чл. 81 от Наредба за приобщаващо образование, допълнителната подкрепа е:   * краткосрочна (минимум 1 учебна година, максимум - до края на етап на обучение)   дългосрочна - повече от един етап или степен на обучение или за целия период на обучение |

Общата и допълнителната подкрепа за личностно развитие се осигуряват в детските градини, в училищата и в центровете за подкрепа за личностно развитие, а в случаите по чл. 111, ал. 1, т. 1 от ЗПУО - в домашни или болнични условия.

**2. КРАТЪК ПРЕГЛЕД НА ИЗПЪЛНЕНИЕТО НА ДВЕГОДИШНАТА ОБЩИНСКА СТРАТЕГИЯ ЗА ПЕРИОДА 2017 – 2018 г.**

Общата подкрепа за личностно развитие отговаря на нуждата от превенция и навременно разпознаване на трудности в ученето при учениците. Тя се основава на анализа на информацията и наблюдението на обучението и развитието на всеки ученик: знания, умения; силни страни и индивидуални нагласи по отношение на ученето.

В образователните институции се прилагат методи и подходи за ефективна работа с децата и учениците с обучителни трудности във формите за общата подкрепа за личностно развитие. Определени са реалистични мерки за обща подкрепа за преодоляване на обучителните трудности. Предоставени са равни възможности на учениците от уязвими групи и за качествено образование и участие в училищния живот заедно с останалите ученици.

За учениците със СОП, съобразно с индивидуалните им потребности, са изготвени индивидуални програми за обучение и развитие, планове за допълнителна подкрепа и индивидуални учебни планове.

В образователните институции са сформирани училищни комисии за превенция на асоциалното поведение на учениците и Координационни съвети за противодействие на тормоза в училище.

В училищата се провеждат:

**-** Ден на розовата фланелка

- Ден на толерантността

Изградена е система за морално и материално стимулиране чрез награждаване на деца и ученици.

**3. АНАЛИЗ НА СЪСТОЯНИЕТО И ГОТОВНОСТТА НА ОБЩИНАТА И НА ОБРАЗОВАТЕЛНИТЕ ИНСТИТУЦИИ ЗА ОСИГУРЯВАНЕ НА ПОДКРЕПА ЗА ЛИЧНОСТНО РАЗВИТИЕ**

3.1.Състояние на общинската мрежа от образователни институции за учебната 2018/2019 г.

През учебната 2018-2019 година образователната система в Община Дулово обхваща:

* Десет училища, една професионална гимназия и седем детски градини:

Шест основни училища

Три средни училища

Едно начално училище

Една професионална гимназия – ПГООТ

* Седем детски градини

Седем от училищата на територията на община Дулово са средищни.

Детска градина ,,Пролет“– с. Межден е средищна - извозват се деца от Черковна и Козяк.

**ИЗВОД:** Училищата в община Дулово полагат максимални грижи и усилия за обезпечаване на грижата за децата и учениците със СОП.

3.2.Състав и особености на групата на децата и ученици със специални образователни потребности (СОП)

Особеностите на групата деца и ученици със СОП по различни показатели са както следва:

3.2.1. Разпределение по училища:

Най- голям е броят на учениците със СОП в СУ,,Васил Левски” – гр. Дулово, а така също и в ПГООТ. Що се отнася до ДГ, най-голям е броят на деца със СОП в ДГ „Мир“ – гр. Дулово.

В Община Дулово няма образователни институции, които самостоятелно да организират ресурсното подпомагане на учениците със СОП.

Институции ползват специалисти от РЦПППО , съгласно чл. 124, ал.3 на Наредба за приобщаващо образование.

Институциите нямат потенциал за самостоятелно организиране на ресурсното подпомагане на децата и учениците. Образователните институции ще продължат да ползват външни специалисти.

3.2.2. Разпределение по групи и класове

Брой ученици със СОП по групи в детските градини към 01.12.2018 г.

|  |  |  |  |  |
| --- | --- | --- | --- | --- |
| 2-4 г. | І група | ІІ група | ІІІ група | ІV група |
| 3 | 1 | 0 | 4 | 8 |

Брой ученици със СОП в начален и прогимназиален етап към 01.12.2018 г.:

|  |  |  |  |  |  |  |  |
| --- | --- | --- | --- | --- | --- | --- | --- |
| община | І клас | ІІ клас | ІІІ клас | ІV клас | V клас | VІ клас | VІІ клас |
|  | 4 | 4 | 10 | 7 | 4 | 4 | 4 |

В следващите две години ще се задържи общият брой на децата и учениците със СОП.

Брой ученици със СОП в гимназиален етап към 01.12.2018 г.:

|  |  |  |  |  |  |
| --- | --- | --- | --- | --- | --- |
| община | VІІІ клас | ІХ клас | Х клас | ХІ клас | ХІІ клас |
|  | 5 | 4 | 3 | 1 | 1 |

**ИЗВОД:** Групата деца и ученици със специални образователни потребности

изисква много конкретен подход при планиране на необходимите ресурси, както и гъвкави решения на място и в сътрудничество с другите институции.

3.3. Обезпеченост на образователната система със специалисти

В СУ „В. Левски“ – гр. Дулово:

* Бр. ресурсни учители: двама
* Логопед – един
* Психолог - един

В ОУ „Хр. Смирненски“ – гр. Дулово:

* Броят на педагогически съветници: 1 щатна бройка
* Логопед - един

**ИЗВОД:** Във училищата и детските градини на територията на Община Дулово, с децата със СОП работят квалифицирани кадри от Ресърсен център – гр. Силистра.

3.4.Материални условия в институциите по отношение на обучението на ученици със специални образователни потребности

Достъпната физическа среда включва осигуряване на подходящи условия, използване и прилагане на иновативни подходи и съвременни технологии за архитектурна и физическа достъпност, които в най-голяма степен да отговорят на потребностите на децата и учениците. (чл. 103 на Наредба за приобщаващото образование) Съгласно чл. 104, ал. 1 от Наредба за приобщаващото образование достъпна архитектурна среда се осигурява най-малко чрез:

1. входни и комуникационни пространства;

2. помещения и пространства за общо ползване;

3. санитарно-хигиенни и спомагателни помещения.

Чл. 104, ал. 2 и 3 от Наредба за приобщаващото образование определят достъпната архитектурна среда в институциите в системата на предучилищното и училищното образование се осигурява чрез съобразяване на елементите на сградите и съоръженията със специфичните изисквания за различните видове увреждания. Общодостъпните помещения в сградите се свързват чрез достъпен маршрут.

Състоянието на достъпната архитектурна среда в училища и детските градини от общината няма изградени:

* рампи;
* асансьорни уредби;
* подемни платформи;

Няма маркирани маршрути и обозначение на помещенията, осигуряващи достъпната архитектурна среда.

Подобрена е специализираната подкрепяща среда в образователните институции, съобразно нормативните изисквания (чл. 106, ал. 4 от Наредба за приобщаващото образование). В СУ „В. Левски“ – гр. Дулово има оборудван ресурсен кабинет.

**ИЗВОД:** Необходими са концентрирани целеви средства и планирани действия за създаване на материални условия в съответствие с нормативните изисквания.

3.5. Кариерно ориентиране на учениците

Кариерното ориентиране се осъществява в часа на класа и от кариерния център в гр. Силистра, организират се срещи с представители на професионалните и профилираните гимназии, участия в празници, Ден на кариерното ориентиране, срещи с ДБТ – гр. Дулово, срещи с представители на бизнеса.

**ИЗВОД:** Училищата все още ограничено предлагат кариерно ориентиране на учениците и то е повече кампанийно в рамките на изпълнението на държавния план-прием.

3.6. Работа с деца с изявени дарби

Успешният опит от проекти на МОН за извънкласни дейности бе институционализиран с промени в Наредба за приобщаващото образование и Наредба за финансирането на институциите в системата на предучилищното и училищното образование (ДВ. бр.105 от 18 Декември 2018 г.), които дават възможности за функциониране на разнообразни форми за занимания по интереси, чрез които се подкрепят талантите на учениците. Финансирането е от държавния бюджет чрез стандарт за институция и стандарт за ученика. Основни параметри на новата система за организиране на занимания по интереси са:

* училищата изготвят програма за занимания по интереси за съответната учебна година;
* всяко училище осигурява участие в занимания по интереси в училището (в дневна форма на обучение);
* част от заниманията по интереси трябва да са по тематични направления „Дигитална креативност“, „Природни науки“, „Математика“ и „Технологии“;
* други направления - „Изкуства и култура“, „Гражданско образование“, „Екологично образование и здравословен начин на живот“, „Спорт“ и др.;
* минимум 5 % от заниманията по интереси трябва да бъдат организирани от външни за училището физически или юридически лица;
* заниманията по интереси се организират със седмичен брой часове и/или на модулен принцип, който включва средно не по-малко от 2 часа седмично по броя на учебните седмици;
* училището съвместно с родителите и/или с външни юридически лица организира най-малко 2 пъти годишно публични изяви на учениците, участници в групите за занимания по интереси, които включват концерти, тържества, състезания, изложби, дебати, конкурси и други, за популяризиране на индивидуалните и/или груповите постижения, способностите на учениците и творческите резултати;
* общината осъществява обща програма за стимулиране на дейности и изяви на учениците, свързани със заниманията по интереси;
* родители на ученици, чийто професионален опит е свързан със съответното тематично направление на заниманията по интереси, могат да провеждат занимания по интереси до 3 часа годишно във или извън училище;

**ИЗВОД:** Учениците могат да избират между различни дейности по интереси, предлагани в училищата. Законът за предучилищното и училищно образование дава възможности за индивидуална подкрепа на дарбите на децата и учениците и чрез гъвкави форми на обучение във формалното образование и в свободното време. Заниманията по интереси са осигурени нормативно и финансово и това задава стабилна рамка за училищата да развиват креативни идеи.

3.7. Напускане на образователната система. Деца в риск

В новия стратегически период дейностите на образователните институции на територията на Община Дулово ще стъпят на постиженията на Механизма за съвместна работа на институциите за обхващане и задържане в образователната система на деца и ученици в задължителна училищна възраст (решение № 373 на МС от 5 юли 2017 г.) за учебната 2017/2018 г. и Постановление № 100 от 8 юни 2018 г. за създаване и функциониране на Механизъм за съвместна работа на институциите по обхващане и включване в образователната система на деца и ученици в задължителна предучилищна и училищна възрастза учебната 2018/2019 г. и следващите.

Създадена е електронна информационна система за реализация на механизма (ИСРМ) с различни нива на достъп и функционалности. Периодически системата се зарежда с обновена информация за статуса на деца и ученици в училищна възраст.

В общината работят **16 екипа за обхват** с членове от общината, РУО, училищата и детските градини, РУП - Дулово, дирекция „Социално подпомагане“. Те извършват анализ на информацията за децата и учениците в техния район за обхват и извършват посещения на адреси за установяване на причините за незаписване в образователната система.

**ИЗВОД:** Изграден е механизъм за междуинституционално взаимодействие, екипна работа и обмен на информация. Подобряването на действието на механизма наобщинско ниво е по посока на устойчив темп на намаляване броя на необхванатите деца и ученици и задържане в училище на вече обхванатите.

**4. ПРЕДИЗВИКАТЕЛСТВА**

Ключовите предизвикателства в периода на втората Общинска стратегия за подкрепа за личностно развитие на децата и учениците в Община Дулово са свързани с надграждане на постиженията и преодоляване на трудностите в началното въвеждане на новата нормативна уредба, въплъщаваща нови философия и организация на грижата за индивидуалните потребности на всяко дете и ученик.

1.1. Новите задачи на институциите и на педагогическите специалисти изискват нови компетентности, нов поглед на педагогическите специалисти върху собствената им работа.

В училищата и детските градини са необходими и нови специалисти, с които ще се разшири кръгът на участниците в екипната работа, която е основен подход в приобщаващото образование.

1.2. По-задълбочено разбиране и по-пълно използване на финансовите механизми, привличане и на проектно финансиране.

1.3. Осъществяването на ценностите и на организацията на приобщаващото образование изисква просветеност на родителската общност, чувствителност на обществото към проблемите на децата и учениците, разбиране за отговорностите на всички и толерантност и търпимост.

**5. СТРАТЕГИЧЕСКИ И ОПЕРАТИВНИ ЦЕЛИ**

5.1. СТРАТЕГИЧЕСКА ЦЕЛ: В двегодишния период на втората Общинска стратегия за подкрепа за личностно развитие на децата и учениците да се осигуряват ключовите фактори и ресурси за устойчиво прилагане в образователните институции на общата и допълнителна подкрепа за личностно развитие.

5.2. ОПЕРАТИВНИ ЦЕЛИ:

5.2.1. Оперативна цел 1: Осигуряване на процес и среда на учене, които премахват пречките пред ученето и създават възможности за развитие и участие на децата и учениците във всички аспекти на живота на общността.

5.2.2. Оперативна цел 2: Осигуряване на качество на човешките ресурси за ефективно посрещане на разнообразието от потребности на всички деца и ученици.

5.2.3. Оперативна цел 3: Подобряване на материалните условия и достъпност на средата

за обучение на деца и ученици със специални образователни потребности в институциите в системата на предучилищното и училищно образование.

5.2.4. Оперативна цел 4: Подобряване на взаимодействието между участниците в образователния процес (деца и ученици, педагогически специалисти и родители) и между институциите за осигуряване на най-добрия интерес на детето и ученика.

5.2.5. Оперативна цел 5: Подобряване на обществената информираност и чувствителност

относно целите и принципите на приобщаващото образование.

**6. ОСНОВНИ МЕРКИ ЗА ПОСТИГАНЕ НА ЦЕЛИТЕ**

Мерките са групирани според петте оперативни цели и представят насочващи примерни направления и дейности за общината, образователните институции и другите държавни институции, които ще планират и изпълняват конкретни дейности, според своите компетентности.

6.1. По оперативна цел 1: Осигуряване на процес и среда на учене, които премахват пречките пред ученето и създават възможности за развитие и участие на децата и учениците във всички аспекти на живота на общността.

6.1.1. Мярка 1 - Осигуряване на качествено и задълбочено оценяване на индивидуалните

потребности на децата и учениците за разграничаване на нуждата от обща и от допълнителна подкрепа, навременно идентифициране на обучителни затруднения и ефективни действия за компенсирането им.

*Примерни дейности:*

* Изпълнение на нормативно определените практики в училищата и детските градини за екипна работа на учителите, съгласно Наредба за приобщаващото образование за разпознаване на обучителни трудности у децата и учениците.
* Извършване на оценка на риска от обучителни затруднения на децата на 5 и 6 годишна възраст в рамките на установяването на готовността на детето за училище, като се отчита физическото, познавателното, езиковото, социалното и емоционалното му развитие (чл. 10 от Наредбата за приобщаващо образование).
* Ранно оценяване от педагогическите специалисти в детската градина на потребностите от подкрепа за личностно развитие на децата от 3 години до 3 години и 6 месеца - извършва се съгласно глава втора, раздел I на Наредба за приобщаващото образование (чл. 8 до чл. 11) - ранно оценяване (скрининг) на развитието на детето и на риска от обучителни трудности, определяне на необходимостта от допълнителни модули по български език за децата, които не владеят български език и идентифициране на нуждата от оценка на потребностите за допълнителна подкрепа.
* Прилагане в образователните институции на формите за общата подкрепа за личностно развитие.

6.1.2. Мярка 2 - Организиране в образователните институции на допълнителна подкрепа за

личностно развитие на децата и учениците със СОП в съответствие със ЗПУО и Наредба за

приобщаващото образование.

Нормативно основание: Допълнителна подкрепа за личностно развитие се предоставя на деца и ученици със специални образователни потребности , в риск, с изявени дарби и с хронични заболявания – чл.187,ал.2 от ЗПУО.

*Примерни дейности:*

* Създаване в училищата и детските градини на екипи за подкрепа за личностно развитие (ЕПЛР) за всяко конкретно дете и ученик, за което ще се извършва оценка на индивидуалните потребности и ще се предоставя допълнителна подкрепа (чл. 188 и 189 от ЗПУО, чл. 128 от Наредба за приобщаващото образование).
* Взаимодействие между ЕПЛР в детските градини и училищата с регионалния екип за подкрепа за личностно развитие (РЕПЛР) в РЦПППО в нормативно определените случаи (чл. 190, ал. 3 от ЗПУО).
* Разработване в училищата на индивидуални учебни планове и индивидуални учебни програми за учениците със СОП, за които това е определено в плана за подкрепа и изготвяне на седмично разписание, съобразено с психо-физическите особености и индивидуалните потребности на ученика. Методическо подпомагане и контрол от РУО - Силистра за изпълнение на индивидуалните учебни планове.
* Осигуряване от институциите на необходимите рехабилитации на децата и учениците със СОП - психо-социална, на слуха и говора, зрителна, на комуникативните нарушения, кинезитерапия.
* Осигуряване на възможности за учениците със СОП и хронични заболявания за продължаване на образованието след VII клас, вкл. и професионална подготовка.

6.1.3. Мярка 3 - Дейности в образователните институции и между всички компетентни институции за предотвратяване и адекватна и ефективна реакция при тежки нарушения на дисциплината и прояви на агресия и тормоз от и спрямо деца и ученици.

Нормативно основание: Институциите в системата на предучилищното и училищното образование - детските градини, училищата и центровете за подкрепа за личностно развитие, са длъжни да осъществяват дейности по превенция на тормоза и насилието, както и дейности за мотивация и преодоляване на проблемното поведение, които са израз на общата воля и координираните усилия на всички участници в образователния процес - чл. 44 от Наредба за приобщаващото образование. Дейностите са в рамките на Механизъм за противодействие на тормоза и насилието в институциите в системата на предучилищното и училищно образование и Алгоритъм за прилагане на Механизма за противодействие на тормоза и насилието в институциите в системата на предучилищното и училищното образование утвърждаван и актуализиран със заповед на министъра на образованието и науката.

Примерни дейности:

* Училищата и детските градини разработват според своята специфика дейности по превенция и интервенция въз основа на Механизма за противодействие на училищния тормоз между децата и учениците в училище и на алгоритъма за неговото прилагане, утвърден от министъра на образованието и науката.
* Дейности за развитие на компетентностите на всички членове на институционалната общност, включително за запознаване с различните форми на насилие и с техники за преодоляването им.
* По - пълно и ефективно използване в образователните институции на нормативните възможности за противодействие на агресията и въздействие върху вътрешната мотивация на децата и учениците - посредник при решаване на конфликти в училище, практиката на наставничеството (индивидуална подкрепа за ученика от личност, която уважава), ученици-наставници, обучения на връстници от връстници и др.
* Повишаване на информираността на родителите относно изискванията на Наредбата за приобщаващото образование за отсъствията на учениците от учебни занятия и ролята на родителите в процедурите по налагане на санкции чрез информиране от училищата.
* Подобряване на институционалния капацитет на образователните и на административните институции за проверки по жалби и сигнали, свързани с агресия и посегателство на и между деца и ученици.
* Изготвяне съвместно с учениците на правила за поведението им в паралелката или групата.

6.1.4. Мярка 4 - Осигуряване на възможности за разнообразна личностна изява на всички деца и ученици като средство за утвърждаване на позитивна самооценка и мотивиране. Дейности на образователните институции и общината за подкрепа на дарбите и талантите на децата и учениците.

*Примерни дейности:*

* Осигуряване на допълнителна подкрепа за личностно развитие на деца и ученици с изявени дарби, съобразно чл. 126 от Наредба за приобщаващото образование –

1. осигуряване на възможности за работа с дете или ученик с изявени дарби по конкретен случай и за допълнителна индивидуална работа за развитие и надграждане на изявените дарби;

2. осигуряване на възможности за ползване на подходяща физическа среда, обзавеждане, оборудване, материали и консумативи;

3. осигуряване на квалифицирани специалисти за допълнителна подкрепа в съответната област - науки, технологии, изкуства, спорт;

4. осигуряване на възможности за участие в различни национални и международни изяви - състезания, конкурси, олимпиади, фестивали, концерти, спектакли, изложби и други;

5. осигуряване на възможности за включване в програми и проекти.

* Подкрепа за талантливи деца чрез Програма на мерките за закрила на деца с изявени дарби.
* Организиране на училищно и общинско ниво на спортни празници, вкл. и съвместно с деца и ученици със СОП.
* Поддържане на практиката за удостояване на учениците с морални и материални

награди на училищно и общинско ниво при:

1. постигнати изключителни успехи в учебната дейност;

2. класиране на призови места и получаване на отличия за значими постижения в национални олимпиади, конкурси, фестивали и други форуми за изява на способностите в областта на науките, технологиите, изкуствата и спорта;

3. прояви на гражданска доблест и участие в доброволчески или благотворителни инициативи или при участие в дейности и значими прояви за приобщаване на децата и учениците към непреходните национално значими идеали и ценности, както и за утвърждаване на европейските ценности и сближаването на европейските народи (чл. 54 и 55 от Наредба за приобщаващото образование).

* Реализиране на дейности, включени в програми за занимания по интереси в училищата и по общини, съгласно чл. 21д и чл. 21 е от Наредбата за приобщаващото образование - занятия, публични дейности, участие на родителите, междуучилищни дейности, общински дейности.
* Осигуряване на условия за участие на учениците в олимпиадите и състезанията на МОН и дейности от националния календар.
* Осигуряване на условия за изява на учениците в разнообразни направления и във всички възрасти чрез устойчивото поддържане на система от регионални състезания и конкурси на РУО - Силистра.

6.1.5.Мярка 5 - Дейностите по кариерно ориентиране и консултиране като част от общата подкрепа за личностно развитие.

Примерни дейности:

* Занимания по интереси в училищата свързани с опознаването на професиите.
* Представяне на учениците и родителите на утвърдения държавен план - прием в VIII клас.

- Дейности на приемащите след VIII клас училища за представяне на своите профили и специалности от професии.

6.1.6. Мярка 6 - Предотвратяване на напускането на училище и ефективно включване на отпаднали ученици обратно в образователната система - дейности в рамките на ПОСТАНОВЛЕНИЕ № 100 ОТ 8 ЮНИ 2018 Г. за създаване и функциониране на Механизъм за съвместна работа на институциите по обхващане и включване в образователната система на деца и ученици в задължителна предучилищна и училищна възраст.

*Примерни дейности:*

* Организиране от училищата на допълнителни обучения на ученици от начален етап по чл. 124, ал. 2 на ЗПУО и за ученици с обучителни затруднения от V до VII клас.
* Подобряване на ефективността на целодневна организация на учебния ден като средство за предотвратяване на напускането на училище.
* Участие на образователни институции от областта във форуми и дейности на МОН и на неправителствени организации в сферата на етническата интеграция

6.2. По оперативна цел 2 - Осигуряване на качество на човешките ресурси за ефективно посрещане на разнообразието от потребности на всички деца и ученици.

6.2.1. Мярка 1 Осигуряване на специалисти в училищата и детските градини и в общинските институции за предоставянето на обща и допълнителна подкрепа за личностно развитие.

Примерни дейности:

* Сформиране на екипите по подкрепа за личностно развитие в училищата и детските градини с участието на всички нормативно определени специалисти.
* Взаимодействие между образователните институции за съвместно ангажиране на специалисти.
* Осигуряване на ресурсни учители за краткосрочна и дългосрочна допълнителна подкрепа на децата и учениците със СОП по начините, определени от нормативната уредба - назначени в училището и в детската градина, от РЦПППО съобразно чл. 283, ал. 4 до 7 от ЗПУО, чл. 109, 119 и 120 от Наредба за приобщаващото образование.

6.2.2. Мярка 2 - Повишаване квалификацията на педагогическите специалисти за

придобиване и усъвършенстване на компетентностите за идентифициране на потребностите и предоставяне на обща и допълнителна подкрепа.

Примерни дейности:

* Проучване на желанието за теми и проблеми за включването им в графика на квалификационни обучения на учители, работещи в подкрепа личностното развитие на децата и учениците.
* Провеждане на обучения на вътрешноинституционално, на общинско и на областно ниво (от РУО и РЦПППО) за учители, педагогически съветници и други специалисти, работещи с деца и ученици, по теми, свързани с приобщаващото образование.
* Обучение на екипи за подкрепа за личностно развитие за възможността да извършват функционална оценка на децата и учениците и нуждата от подкрепа.

6.2.3. Мярка 3 - Методическа подкрепа на екипите за подкрепа за личностно развитие в училищата и детските градини, съобразно компетентностите на отделните институции (образователни, общински).

Примерни дейности:

* Провеждане на работни съвещания с директори и педагогически специалисти по въпросите на приобщаващото образование.
* Разпространение на информация, материали и образци за организиране на приобщаващото образование.
* Организиране на форми за представяне на добри практики на училищно и общинско ниво.

6.3. По оперативна цел 3: Подобряване на материалните условия и достъпност на средата

за обучение на деца и ученици със специални образователни потребности в институциите в системата на предучилищното и училищно образование.

6.3.1. Мярка 1 - Подобряване на достъпността на архитектурната среда в образователните институции като част от осигуряването на подкрепяща среда.

Нормативно основание: чл. 104 от Наредба за приобщаващото образование: ал. 1

Достъпна архитектурна среда се осигурява най-малко чрез:

1. входни и комуникационни пространства;

2. помещения и пространства за общо ползване;

3. санитарно-хигиенни и спомагателни помещения.

ал. 2 Достъпната архитектурна среда в институциите в системата на предучилищното и училищното образование се осигурява чрез съобразяване на елементите на сградите и съоръженията със специфичните изисквания за различните видове увреждания - придвижване на дълги разстояния, по наклонени повърхности, с технически помощни средства, с водач, качване и слизане по стълби, натискане на бутони и хващане, обсег на достъпност, височина на погледа, както и със средствата за сигнализация и информация.

ал. 3 Общодостъпните помещения в сградите се свързват чрез достъпен маршрут.

Примерни дейности:

Изграждане на съоръжения за достъпност на входовете на училищата и детските градини - рампи, асансьори и пр.

6.3.2. Мярка 2 - Подобряване на специализираната подкрепяща среда в образователните институции, съобразно нормативните изисквания (чл. 104, ал. 4 от Наредба за приобщаващото образование).

*Примерни дейности:*

* Оборудване на кабинети за ресурсно подпомагане в училищата и детските градини, в които има деца със СОП и обогатяване на дидактичните материали;
* Осигуряване на достъп за обслужване на деца и ученици с увреждания в останалите помещения (библиотеки, административни кабинети и други);
* Организиране при необходимост на работни и игрови кътове за индивидуална работа или за работа на пода, както и кътове за почивка в класната стая или в стаята на групата, където заниманията и почивките се осигуряват с подкрепата на ресурсен учител или на помощник на учителя в помощ на децата и учениците със сензорно-интегративна дисфункция, комуникативни нарушения, разстройство от аутистичния спектър или други състояния, изискващи такава организация на пространството в класната стая в училището или в стаята на групата в детската градина.

6.4. По оперативна цел 4: Подобряване на взаимодействието между участниците в образователния процес (деца и ученици, педагогически специалисти и родители) и между институциите за осигуряване на най-добрия интерес на детето и ученика.

6.4.1. Мярка 1 - Поддържане на работещи практики за изпълнение на нормативните изисквания за уведомяване на отделите за закрила на детето от страна на училищата и детските градини.

Примерни дейности:

* Директорът на училището задължително писмено уведомява родителя, представителя на детето или лицето, което полага грижи за детето за откриването на процедура по налагане на санкция, а в случаите на налагане на санкция „предупреждение за преместване в друго училище“, „преместване в друго училище“ или „преместване от дневна форма в самостоятелна форма на обучение“ - и съответните териториални структури за закрила на детето (Наредба за приобщаващото образование, чл. 64, ал. 1).
* Когато педагогическият съвет е идентифицирал за ученика риск от отпадане от училище, преди налагане на санкцията „предупреждение за преместване в друго училище“, „преместване в друго училище“ или „преместване от дневна форма в самостоятелна форма на обучение“ или на мярката по чл. 49, ал. 3, директорът уведомява отдел „Закрила на детето“ в дирекция „Социално подпомагане“ по местоживеенето на ученика, за присъствие на негов представител на изслушването с оглед защита на правата и интересите на ученика (Наредба за приобщаващото образование, чл. 60, ал. 1).
* В случаите на несъгласие на родителя, представителя на детето или лицето, което полага грижи за детето, с предложената допълнителна подкрепа за личностно развитие на детето или ученика, независимо че въз основа на оценката на индивидуалните потребности по ал. 1 е установена такава необходимост, и за предотвратяване на риска от отпадане от училище, директорът на детската градина или училището писмено уведомява съответния отдел за закрила на детето с цел осигуряване на най-добрия интерес на детето или ученика (Наредба за приобщаващото образование, чл. 79, ал. 2).

6.4.2. Мярка 2 - Регулярна и ефективна работа на образователните институции с родителите на деца и ученици с обучителни трудности, специални образователни потребности и с изявени дарби.

*Примерни дейности:*

* Организиране на срещи с родителите в детските градини и училищата на територията на общината. Целта на срещите е родителите на деца без специални образователни потребности да разберат, че децата с увреждания не представляват опасност за останалите деца и ученици, че всички деца могат да учат и да се справят.
* Дейности за осигуряване на достъп до информация за правата и задълженията на децата и учениците, за предлаганите дейности и програми за обучение в институциите в системата на предучилищното и училищното образование и представянето им в достъпен формат като част от условията за равен достъп до образование (чл. 105 и 106, т. 2 от Наредба за приобщаващото образование).
* Привличане и използване ресурса на родителите за обогатяване на възможностите на образователните институции за въздействие, социализация и развитие на децата и учениците с нужда от обща и допълнителна подкрепа.
* Информиране на родителите за възможностите за продължаване на образованието или за придобиване на професионална квалификация на учениците със СОП след VII и X клас и съвместен избор на най-благоприятна възможност за образование.
* Повишаване информираността на родителите относно затрудненията в образователния процес на техните деца и възможностите за преододляването им.
* Работа (на училището, общината, социалните служби) с родителите и настойниците, които възпрепятстват децата редовно да посещават училище.
* Осигуряване на информация за родителите за процеса на приобщаващото образование на институционалните сайтове на училищата, общините.
* Консултиране на родителите на деца с изявени дарби и насочване към специалисти за развитие на детето. Поддържане в институционалните сайтове на информация за институции, специалисти, форми (конкурси, пленери, олимпиади, школи, клубове и пр.), насочващи към развитие на дарби и таланти.
* Популяризиране на дарители, кампании и юридически лица, подкрепящи даровити и талантливи деца.
* Подобряване на информираността на семействата относно организацията и необходимите документи за образованието на децата при завръщане от чужбина.

6.4.3. Мярка 3 - Подобряване на координацията и сътрудничеството между институции по отношение на работата с децата в риск (вкл. и риск от отпадане от училище) и деца, жертви на насилие:

Примерни дейности:

Прилагане на Координационния механизъм за взаимодействие при работа в случаи на деца, жертви на насилие или в риск от насилие и за взаимодействие при кризисна интервенция.

6.5. По оперативна цел 5: Подобряване на обществената информираност и чувствителност относно целите и принципите на приобщаващото образование.

6.5.1. Мярка 1 - Дейности, насочени към местната общественост, за преодоляване на непознаването и предразсъдъците, за повишаване на информираността и чувствителността към децата и учениците със специални образователни потребности.

*Примерни дейности:*

* Общински и училищни кампании за толерантност и приобщаване.
* Общински и училищни форуми и празници, насочени към преодоляване на предразсъдъците и повишаване на чувствителността децата и учениците със специални образователни потребности.
* Развитие на проекти, насочени към повишаване на обществената информираност и чувствителност относно целите и принципите на приобщаващото образование.

- Благотворителни кампании.

6.5.2.Мярка 2 - Сътрудничество с граждански организации в различни аспекти като квалификация на педагогическите специалисти, осигуряване на специалисти, проучвания, кампания, партньорски проекти.

*Примерни дейности*:

* Осигуряване на възможност неправителствени организации предоставящи услуги и дейности за хора с увреждания да представят своята дейност.
* Партньорски проекти.

**7. ИНДИКАТОРИ ЗА ПОСТИГАНЕ НА ЦЕЛИТЕ НА СТРАТЕГИЯТА**

Постигането на оперативните цели на областната стратегия ще се следи чрез няколко основни индикатора, свързани с основни аспекти от цялостната промяна.

7.1. Брой нововъзникнали институции (напр. Центрове за подкрепа за личностно развитие) или социални услуги;

7.2. Брой детски градини и училища, които самостоятелно организират и обезпечават ресурсното подпомагане на децата и учениците по чл. 283, ал. 4 от ЗПУО, брой деца/ученици със СОП в тях и процент спрямо общия брой деца и ученици със СОП;

7.3. Брой педагогически специалисти, участвали в обучения за развитие на професионалните компетентности за предоставяне на обща и допълнителна подкрепа за личностно развитие;

7.4. Брой институции със значително подобрение на материалната база - нови елементи на достъпна архитектурна среда, разкрит кабинет и др.;

7.5. Брой детски градини и училища, в които работят педагогически съветници и психолози.

**8. ВРЪЗКА С ДРУГИ СТРАТЕГИИ**

Целите и дейностите на настоящата областна стратегия са свързани и допринасят за постигането на целите на следните национални стратегически документи:

* Стратегията за намаляване дела на преждевременно напусналите образователната система (2013 - 2020);
* Стратегия за образователна интеграция на деца и ученици от етнически малцинства (2015 - 2020);
* Стратегията за насърчаване и повишаване на грамотността (2014 -2020);
* [Национална стратегия за детето (2008 - 2018)](http://sacp.government.bg/media/filer_public/2015/11/26/natsionalna-strategia-za-deteto-2008-2018.pdf);
* Национална програма за закрила на детето (2016 - 2017 - 2018).

**9. КООРДИНИРАНЕ НА ИЗПЪЛНЕНИЕТО НА СТРАТЕГИЯТА**

След приемането на областната стратегия, в изпълнение на чл. 197, ал. 1 и 2 от ЗПУО, всяка община разработва общинска стратегия за личностно развитие на децата и учениците за период от 2 години, която се приема от общинския съвет.

За изпълнение на общинската стратегия, ежегодно, Общински съвет, по предложение на кмета и след съгласуване с РУО - Силистра, приема годишен план за изпълнение на дейностите за подкрепа на личностно развитие.

Общинските стратегии и съгласуваните и приети годишни общински планове се публикуват в сайтовете на общините.

Изпълнението на годишните общински планове се координира и отчита на общинско ниво по ред, определен от кметовете на общините и в сроковете, посочени в чл. 197, ал. 3 от ЗПУО.

Целите заложени в общинската стратегия се постигат с общите усилия на всички заинтересовани от процеса страни.

Общинската стратегия се изпълнява от институциите, работещи на общинско ниво, съобразно компетентността им.

Общините отговарят за цялостното изпълнение на общинската стратегия на собствената си територия и приноса към изпълнението на областната стратегия.

Събирането на информация за изпълнените дейности и постигнатите индикатори по изпълнение на целите на общинската и областната стратегия започва не по-късно от три месеца преди да изтече срокът на стратегията. В същия период започва и организацията за изготвянето на нова областна и нова общинска стратегия за следващия период.